מפגש דורות לרגל 61 שנה לשכונת גבעת גאולה - מקומונט גבעתיים - חדשות מקומיות גבעתיים
ראשי » חדשות » מפגש דורות לרגל 61 שנה לשכונת גבעת גאולה
מפגש דורות לרגל 61 שנה לשכונת גבעת גאולה
ביום חמישי האחרון נערך מפגש דורות בשכונת גבעת גאולה, אחת השכונות האותנטיות וההיסטוריות של רמת-גן, אשר תושביה הצליחו לאורך השנים לשמור על צביונה הייחודי של השכונה
מפגש הדורות לרגל 61 שנות השכונה, היווה הזדמנות להתרפק על פרקי ההיסטוריה של הישוב. באירוע הוקרן סרטון המציג את יהודי תימן אשר עלו לארץ המובטחת על כנפי נשרים, ילדי השכונה ולהקת “מיתרי דוד” הופיעו והנעימו את זמנם של התושבים, ברחבה הוקמו דוכנים של מיטב המאכלים המסורתיים של העדה התימנית: ג’חנון, קובנה, זלביה ועוד.
את הערב הנחתה ורדית צור חברת עמותת “בקת” – המארגנת לאורך כל השנה מסורת של אירועים ומאגדת בתוכה את רוב תושבי השכונה,. אשר ציינה כי שכונת גבעת גאולה הינה שכונה קטנה מיוחדת ומקסימה כנקודת חן היא בעיבורה של העיר רמת-גן. היא הודתה לראש העיר, צבי בר, אשר מוביל מהלך לפתרון בעיות השכונה והגשמת חלומותיהם של דורות המייסדים של השכונה וציטטה מתוך ספרו “כמו צמח בר”: “עץ ששורשיו אינם חזקים דיים ואינם עמוקים דיים לא יחזיק מעמד, שלא לומר לא יצמיח פירות, ורק אם נדע מאיין באנו, נדע לאן פנינו מועדות”.
ראש העיר, צבי בר, ברך את תושבי שכונת גבעת גאולה וציין כי אין שכונות רבות בהן פועם לב חם כמו גבעת גאולה וכי יש לשמור על אופייה של פנינה ייחודית זו בעירנו. בימים אלו מובילה העירייה מהלך בשיתוף עם עמותת “בקת” להקניית הזכויות של התושבים בקרקע ויצירת תוכנית של בתים צמודי קרקע במקום בניה רוויה.
מיקי יעיש, יו”ר העמותה העלה על נס את שיתוף הפעולה האמיתי והכן עם כל הגורמים בעירייה המטפלים בנושאים הקשורים לשכונה.